Document ID: 32012D0479

A BIZOTTSÁG VÉGREHAJTÁSI HATÁROZATA
(2012. augusztus 14.)
a 2007/777/EK határozatnak a bizonyos húskészítmények Unióba történő behozatalára engedélyezett harmadik országok jegyzékének az Izraelre vonatkozó bejegyzéseire vonatkozó módosításáról
(az értesítés a C(2012) 5703. számú dokumentummal történt)
(EGT-vonatkozású szöveg)
(2012/479/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 8. cikke bevezető fordulatára, 8. cikke 1. pontjának első albekezdésére és 8. cikke 4. pontjára,
mivel:
(1)
A harmadik országokból származó, emberi fogyasztásra szánt bizonyos húskészítmények és kezelt gyomor, hólyag és belek behozatalára vonatkozó állat- és közegészségügyi feltételek és bizonyítványminták megállapításáról, valamint a 2005/432/EK határozat hatályon kívül helyezéséről szóló, 2007. november 29-i 2007/777/EK bizottsági határozat (2) szabályokat állapít meg az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendeletben (3) meghatározott húskészítmény-szállítmányoknak, valamint kezelt gyomor, hólyag és belek szállítmányainak Unióba történő behozatalára, Unión keresztül történő szállítására és Unión belüli tárolására vonatkozóan.
(2)
A 2007/777/EK határozat II. mellékletének 2. része meghatározza azon harmadik országok vagy részeik jegyzékét, ahonnan hústermékek, valamint kezelt gyomor, hólyag és belek Unióba történő behozatala engedélyezett, feltéve, hogy az említett szállítmányok megfelelnek a jegyzékben hivatkozott kezelésnek. Amennyiben ezeket a harmadik országokat a jegyzékbe történő felvétel céljából régiókba sorolták, a régiókba sorolt területeket e melléklet 1. része tartalmazza.
(3)
A 2007/777/EK határozat II. mellékletének 4. része meghatározza az e melléklet 2. részében hivatkozott kezeléseket, az említett kezelések mindegyikéhez kódot rendelve. Ez a rész a kezelés szigorúságának csökkenő sorrendjében nem specifikus „A” kezelést és specifikus „B”-„F” kezeléseket határoz meg.
(4)
A magas patogenitású madárinfluenza-járvány izraeli kitörését követően az 532/2012/EU bizottsági végrehajtási rendelettel (4) módosított 2007/777/EK határozat előírja, hogy e kitörések által érintett harmadik ország területeiről származó baromfi, tenyésztett szárnyasvad, tenyésztett lapos mellű futómadár és szárnyasvad húsából előállított hústermékek és kezelt gyomor, hólyag és belek Unióba történő behozatala csak akkor engedélyezett, ha ezeken a 2007/777/EK határozat II. mellékletének 4. része szerinti specifikus „D” kezelést végeztek. Az állat-egészségügyi okokból régiókba sorolt, a kitörés által érintett izraeli területeket az e határozat II. melléklete 1. részében található táblázat sorolja fel.
(5)
Izrael a magas patogenitású madárinfluenzával kapcsolatos kedvező járványügyi helyzetre vonatkozóan benyújtott információknak megfelelően sikeresen ellenőrizte a betegség kitöréseit. Az izraeli illetékes hatóságok által a fertőzött baromfigazdaságok kiirtása és az említett tyúkólak fertőtlenítése óta eltelt időszak során végzett felügyelet alkalmával továbbá nem derült fény a betegség bármiféle további terjedésére.
(6)
Ezért indokolt a 2007/777/EK határozat II. mellékletének 1. és 2. részében található, Izraelre vonatkozó bejegyzések módosítása annak érdekében, hogy Izrael egész területéről engedélyezzék azon baromfi, tenyésztett szárnyasvad, tenyésztett lapos mellű futómadár és szárnyasvad húsából előállított hústermékek, kezelt gyomor, hólyag és belek behozatalát, amelyeken a 2007/777/EK határozat II. mellékletének 4. része szerinti nem specifikus „A” kezelést végeztek.
(7)
A 2007/777/EK határozatot ezért ennek megfelelően módosítani kell.
(8)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2007/777/EK határozat II. melléklete e határozat mellékletének megfelelően módosul.
2. cikk
Ennek a határozatnak a tagállamok a címzettjei.
Kelt Brüsszelben, 2012. augusztus 14-én.

Labels: 3
18
17
6